Diari Oficial de la Generalitat Valenciana


Sumari del DOGV 5094, del 16-09-2005 (2005/10977)

RESOLUCIÓ de 18 de juliol de 2005, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de l'empresa Federico Doménech, SA (Codi núm. 8000612).
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5094

Data del DOGV
:   16-09-2005

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2005/10401


Data del document
:   18-07-2005

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * empresa privada

RESOLUCIÓ de 18 de juliol de 2005, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de l'empresa Federico Doménech, SA (Codi núm. 8000612). [2005/X10018]
  
Vist el text del Conveni Col·lectiu d'Empresa Federico Doménech, SA, subscrit per la Comissió Negociadora en data 29 de juny de 2005, integrada per representants de l'empresa i per part dels treballadors per membres de la representació unitària, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, acorda:
  
Primer
  
Ordenar que siga inscrit i dipositat el text original del conveni en el Registre de Convenis Col·lectius de Treball d'esta direcció general, amb notificació a la Comissió Negociadora.
  
Segon
  
Disposar que siga publicat en el Diari Oficial de la Generalitat Valenciana.
  
València, 18 de juliol de 2005.- El director general de Treball i Seguretat Laboral: Román Ceballos Sancho.
  
CONVENI COL·LECTIU DE FEDERICO DOMÉNECH, SA, PERIÒDIC LAS PROVINCIAS
  
Capítol primer
  
Disposicions generals
  
Article 1. Àmbit personal i territorial
  
El present conveni col·lectiu afecta tot el personal que treballa en la confecció del periòdic Las Provincias, en la seua edició en paper i digital, dins de l'empresa Federico Doménech, SA, que inclou:
  
Redacció
  
Administració i comercial
  
Producció/tallers
  
Oficis diversos del periòdic.
  
Se n'exclou expressament:
  
Els que exercixen funcions en el Consell, membres dels òrgans d'administració, així com els que exercisquen funcions d'alta direcció, els membres del Comité de Direcció, director i subdirector del periòdic i tots aquells que en raó del seu contracte en queden exclosos.
  
Els assessors.
  
Els corresponsals i col·laboradors que mantinguen una relació civil o mercantil amb l'empresa.
  
Els col·laboradors a peça i els que no mantinguen una relació laboral.
  
Els professionals contractats conforme a la legislació civil per servicis realitzats per compte i risc.
  
Els agents comercials o publicitaris que mantinguen una relació mercantil amb l'empresa.
  
Article 2. Àmbit temporal i vigència
  
El present conveni tindrà una duració de tres anys, des de l'1 de gener del 2005 al 31 de desembre del 2007 i entrarà en vigor des del dia 1 de gener del 2005.
  
Article 3. Pròrroga
  
Al complir la vigència definida en l'article 2n i si no hi ha denúncia expressa per qualsevol de les parts amb almenys un mes d'antelació s'entendrà prorrogat per anualitats d'acord amb l'apartat 2 de l'article 86 del Text Refós de l'Estatut dels Treballadors.
  
Article 4. Compensació i absorció
  
Totes les condicions pactades formen un tot orgànic indivisible i a efectes de la seua aplicació pràctica seran considerades globalment.
  
Les condicions pactades són compensables, absorbixen i substituïxen en la seua totalitat les que anteriorment regien o puguen regir en un futur, per norma de rang superior, per millores pactades o unilaterals concedides per l'empresa (per mitjà de millora voluntària de sous o salaris, primes, plus fixos o variables, gratificacions i beneficis, imperatiu legal, jurisprudencial, contenciós o administratiu, conveni col·lectiu d'empresa i d'ordre superior, pacte de qualsevol classe, contracte individual, usos i costums locals, comarcals o regionals o per qualsevol altra causa).
  
Garanties ad personam: sobre les retribucions actuals i les que resulten de l'aplicació de les noves taules salarials recollides en l'annex 1, es respectaran les situacions personals a què tinga dret el treballador pel seu actual salari base, antiguitat, plus conveni, beneficis i plus personal.
  
Article 5. Comissió Paritària
  
Es crea una Comissió Paritària del conveni com a òrgan d'interpretació, arbitratge, i conciliació del seu compliment.
  
Ambdues parts convenen sotmetre a la Comissió Paritària tots aquells problemes, discrepàncies o conflictes tant de caràcter individual com els de caràcter col·lectiu que puguen sorgir de l'aplicació o interpretació del conveni, i sempre amb caràcter previ al plantejament dels distintes supòsits de reclamació davant l'autoritat o jurisdicció laboral competent.
  
La Comissió Paritària estarà integrada per sis membres, tres en representació dels representants dels treballadors i tres en representació de l'empresa.
  
La Comissió Paritària es reunirà sempre que ho sol·licite qualsevol de les parts, amb indicació dels temes a tractar.
  
S'assenyala com a domicili de la Comissió Paritària el carrer dels Gremis, núm.1 de València.
  
Per a poder adoptar acords haurà d'assistir a la reunió de la Comissió Paritària més de la meitat dels membres de cada una de les dues parts.
  
En cas de disconformitat de la Comissió Paritària en els temes a tractar o en el cas que no es produïsquen acords, ambdues parts acudiran davant el Tribunal d'Arbitratge Laboral (TAL), en sol·licitud de mediació o arbitratge.
  
Capítol segon
  
Organització i condicions del treball
  
Article 6. Organització del treball
  
És facultat de l'empresa tot allò que es referix a l'organització pràctica del treball en ella i, per consegüent, a l'empresa correspon la distribució del personal conforme a la seua categoria professional i el canvi de les seues activitats quan per causa justificada així ho aconselle l'interés de la mateixa empresa, sense que per això el personal es veja perjudicat en la seua formació professional ni haja d'efectuar comeses que suposen vexació o menyscabament de la seua missió laboral, conegut l'informe del Comité d'Empresa i d'acord amb les disposicions legals pertinents.
  
Article 7. Plantilles
  
L'establiment i la determinació de les plantilles de Federico Doménech SA. Las Provincias s'atindrà al que disposa la legislació vigent.
  
Article 8. Jornada laboral
  
La jornada anual s'establix en 1.638.76 hores de treball efectiu en còmput anual.
  
La jornada serà la necessària perquè el periòdic puga ser editat els set dies de la setmana, respectant-se allò pactat en l'article 10 amb el Comité d'Empresa.
  
El personal amb contracte a jornada completa al 31.3.2001 treballarà, excepte pacte en contrari, 36 hores setmanals, realitzades a raó de set hores i dotze minuts diaris en jornada continuada. Els de jornada a temps parcial s'atindran a la jornada pactada.
  
A partir de l'1 d'octubre de 2005, tot el personal de Federico Doménech (diari Las Provincias) lliurarà dos dies a la setmana consecutius. La lliurança coincidirà en dissabte i diumenge almenys cada dues setmanes.
  
Tots els empleats tenen l'obligació de canviar el seu dia de descans en diumenge per qualsevol altre dia de la setmana, si són requerits per a això per l'empresa.
  
En Redacció, la lliurança dels dos dies consecutius a la setmana s'implantarà a partir de l'1 d'octubre de 2005.
  
En l'Àrea Tècnica, a partir de l'1 de gener de 2006, el personal lliurarà una setmana dos dies consecutius, que coincidiran en dissabte i diumenge, i a la setmana següent el descans serà d'un dia. A partir de l'1 d'octubre de 2006 els dits treballadors lliuraran dos dies consecutius a la setmana, que hauran de coincidir, almenys cada dues setmanes, en dissabte i diumenge.
  
L'empresa presentarà semestralment un calendari de les persones que són requerides per a treballar el diumenges. El calendari sols podrà ser modificat per malaltia dels qui figuren en el calendari mencionat, baixes laborals o accident, vacances i esdeveniments imprevistos.
  
El personal que per necessitats del servici es veja afectat per un horari en el qual hi ha un esmorzar o sopar, disposarà d'un temps màxim de vint minuts de permís retribuït per a efectuar esta comesa. En el departament on es donen estes condicions, serà el seu responsable qui determine la paralització del treball perquè la seua utilització no interferisca en la producció normal del periòdic; en el ben entés que eixa paralització oscil·larà entre les 11.30 h i 14.30 h. de l'esmorzar i les 21.30 h i 22.30 h. del sopar.
  
Per al personal de nou ingrés a partir del 1-4-2001 la distribució de la jornada podrà efectuar-se de forma irregular, sempre que no se supere en còmput anual la jornada establida, es respectaran els descansos mínims previstos legalment i entre jornada i jornada haurà d'haver un descans de 12 hores. La distribució de la jornada de treball es realitzarà per l'empresa d'acord amb les càrregues setmanals de treball i de manera que els treballadors, amb caràcter individual, coneguen, amb una antelació mínima de set dies naturals, la fixació del moment de prestació del seu treball. Les facultats de distribució de la jornada i l'horari no podran, en cap cas, sobrepassar el límit mínim de quatre hores i màxim de vuit hores de treball efectiu diari, excepte causes de força major, en jornada ordinària.
  
Jornada a temps parcial
  
D'acord amb el RD Llei 5/2001 de 2 de març, l'empresa podrà realitzar contractes a temps parcial de duració temporal o indefinida.
  
Als efectuats amb caràcter indefinit serà possible realitzar-los un pacte d'hores complementàries, les quals podran arribar fins a el 60% de la jornada a temps parcial pactada, i el treballador haurà de conéixer, amb una antelació de set dies, el dia i hora de realització de les dites hores complementàries.
  
Igualment els serà d'aplicació a estos treballadors la realització de jornada irregular efectiva en còmput anual.
  
La realització d'hores complementàries haurà de respectar en tot cas els límits en matèria de jornada i descansos establits en els articles 34, apartats 3 i 4; 36, apartat 1, i 37, apartat 1, del RD Llei abans mencionat.
  
Les hores complementàries efectivament realitzades es retribuiran com a ordinàries, i es computaran a efectes de bases de cotització a la Seguretat Social i períodes de carència i bases reguladores de les prestacions. A l'efecte, el nombre i la retribució de les hores complementàries realitzades s'haurà de recollir en el rebut individual de salaris i en els documents de cotització a la Seguretat Social
  
Article 9. Horaris
  
Els horaris de treball dels diferents torns s'especificaran per part de l'empresa atenent el que disposa este conveni i la legislació vigent i seran els habituals en cada departament o secció, respectant en tot cas el que establix l'article 8.
  
Per la singularitat del treball de Redacció, a este personal de li assignarà tasca, entenent-se per això el treball o conjunt de treballs que puga realitzar normalment un redactor en la jornada que assenyala el present conveni col·lectiu, i podrà simultanejar tots els treballs propis de la seua competència professional. Una vegada realitzada la tasca, està complida la jornada.
  
Els responsables de cada una de les seccions de les quals es compon la Redacció, complint sempre les instruccions donades per la Direcció, distribuiran l'assenyalament d'horaris, el repartiment de tasques i els controls d'assistència.
  
Article 10. Hores extraordinàries
  
Per l'objecte especial del treball periodístic, que obliga cada dia a l'edició del periòdic, tots els treballadors de l'empresa es comprometen a acceptar i realitzar totes les hores extraordinàries que siguen imprescindibles per a la confecció, tirada i manipulació del periòdic, dins dels límits anuals que determina el vigent Text Refós de l'Estatut dels Treballadors i en el RD 1561/95 de 21 de setembre sobre regulació de jornades especials.
  
Les hores extraordinàries de prolongació de jornada es compensaran fins a un límit de 74 hores, a voluntat de l'empresa, ja siga:
  
En metàl·lic: amb un increment del 25% sobre l'hora de treball normal
  
En temps de descans: a raó d'1,33 hores per cada hora extraordinària realitzada.
  
La resta de modalitat d'hores, excepte les discontínues, es compensaran a voluntat del treballador, a raó de:
  
En metàl·lic: amb un increment del 50% sobre l'hora de treball normal.
  
En temps de descans a raó d'1,75 hores per cada hora extraordinària realitzada.
  
Tot el personal que haja complit la seua jornada laboral i per consegüent es trobe fora del centre de treball, i siga requerit per a realitzar hores extraordinàries, les percebran amb un increment del 100% respecte a cada categoria professional.
  
Article 11. Amortització de places i mobilitat funcional
  
L'empresa adquirix el compromís, durant la vigència del present conveni, de respectar un lloc de treball als treballadors fixos, mantenint el sou i la categoria del treballador afectat, independent de la nova funció que passe a realitzar.
  
Als treballadors que, per raons tècniques, canvien de lloc de treball, l'empresa es compromet a pagar-los tots els emoluments que estigueren percebent en el seu anterior lloc de treball.
  
Si com a conseqüència de la mobilitat funcional es realitzen funcions superiors a la del grup professional o les de categories equivalents, el treballador tindrà dret a percebre els emoluments corresponents al nou lloc de treball, mentre dure la dita situació, i tornarà a percebre el salari que cobrava en el seu anterior lloc de treball quan torne a ocupar-lo. L'empresa capacitarà i adaptarà al personal afectat perquè passen a altres seccions o places de nova creació, donant la publicitat necessària perquè arribe a coneixement de tots.
  
Article 12. Suplències
  
En el cas en què un membre d'una secció es pose malalt, la quantitat aportada per la Seguretat Social revertiria en la secció, sempre que no hi haja hagut substitució de la persona malalta. I que a judici del cap de secció esta haja quedat descompensada.
  
La remuneració que percebrà el personal que s'encarregue de les substitucions necessàries per malaltia o vacances, serà la corresponent a la categoria de la funció substituïda, sense que incidisquen en esta quantia les remuneracions que per qualsevol altre concepte perceba la persona substituïda o tinga assignat el substitut per la seua situació personal.
  
Article 13. Plus dominical
  
Per a aquells contractes realitzats de dilluns a dissabte, quan es treballe en diumenge se'ls compensarà amb una indemnització del 20% del salari base. El règim dels dies de descans es realitzarà d'acord amb allò pactat en l'article 8.
  
Per a la resta de contractes, se'ls compensarà amb una indemnització que es calcularà de la forma següent: (Salari base + Benefici + Plus conveni) dividit entre els 30 dies i multiplicat per 2,15. El règim dels dies de descans es realitzarà d'acord amb allò pactat en l'article 8.
  
Article 14. Festius
  
Els treballadors tindran dret a les festes nacionals i locals que s'establisquen oficialment per als anys 2005, 2006 i 2007. Cada una d'estes festes que es treballe donarà dret a 1,5 dies de permís retribuït o a la corresponent compensació econòmica. El total de dies lliures que s'obtinga d'esta manera podrà gaudir-se d'una sola vegada o de mode fragmentat, segons les necessitats de cada secció i amb acord previ amb el cap respectiu.
  
Article 15. Vacances, permís trimestral i dies de descans
  
Tot el personal subjecte a este conveni gaudirà d'unes vacances anuals retribuïdes de trenta dies naturals; no obstant això, quan les vacances es comencen el primer dia d'un mes que tinga 31 dies, es completarà el dit mes.
  
El primer any natural de col·locació només donarà dret al treballador a gaudir les vacances proporcionalment al temps de prestació de servicis durant este.
  
Per al gaudi de les seues vacances, tot el personal les elegirà dins dels mesos de juliol, agost i setembre per mitjà de torns rotatoris, independentment que es puguen fer en altres dates, amb autorització prèvia de l'empresa. Si en el període de trenta dies de vacances hi ha festes pagables en dies laborables, es compensaran fora del període de vacances.
  
No podran compensar-se en metàl·lic, en tot o en part, les vacances anuals ni el permís trimestral.
  
El treballador coneixerà les dates que li corresponen dos mesos abans, almenys, del començament del gaudi d'estes.
  
L'empresa haurà de conéixer les sol·licituds de gaudi de vacances abans del 31 de març. Per a les sol·licituds realitzades abans d'esta data, l'empresa haurà de donar resposta a l'empleat sol·licitant abans de l'1 de maig,
  
Els treballadors del periòdic Las Provincias tindran dret a gaudir d'un dia de permís retribuït al trimestre el qual no podrà ser acumulable al període de vacances i s'haurà de gaudir dins del trimestre natural.
  
Article 16. Llicències i excedències
  
Aquells treballadors fixos amb una antiguitat en l'empresa superior a un any, podran sol·licitar per alguna causa excepcional, un permís sense sou d'un mes ampliable a dos mesos més per raons justificades.
  
Tots els treballadors inclosos en el present conveni tindran dret que se'ls reconega la possibilitat de situar-se en excedència en els termes previstos en l'article 46 del Text Refós de l'Estatut dels Treballadors.
  
La petició d'excedència haurà de cursar-se per escrit a l'empresa, la qual resoldrà igualment per escrit.
  
El fet de treballar o col·laborar durant el període d'excedència per a qualsevol mitjà de comunicació públic o privat que tinga el seu àmbit de difusió en qualsevol de les tres províncies de la Comunitat Valenciana o per a aquells que sent d'àmbit nacional, realitzen edicions regulars en la zona abans descrita, i llevat que s'haja concedit expressament per a este fi, suposarà renúncia per part del treballador al seu dret de reingrés preferent o forçós en l'empresa Federico Doménech, SA, i s'extingirà per tant la relació laboral del treballador amb l'empresa de forma automàtica a partir del moment en què esta conega el dit fet.
  
Allò regulat en este article serà d'aplicació expressa també, per a aquells treballadors a qui se'ls haja concedit l'excedència fins i tot abans de la data d'aprovació del present conveni.
  
Article 17. Garanties del treball periodístic
  
No es podrà exigir a cap redactor que transcriga textos que no siguen propis, excepte per a la seua elaboració periodística i aquells textos procedents d'agències de notícies, internet i qualsevol altra font d'informació o mitjà de comunicació.
  
Article 18. Període de prova i contractació temporal
  
L'empresa adaptarà els períodes de prova a l'article 11 del Conveni Col·lectiu del Sector de Premsa Diària.
  
Una vegada transcorregut el període de prova sense que s'haja produït el desistiment, el contracte produirà plens efectes, i es computarà el temps dels servicis prestats a tots els efectes respecte dels drets i obligacions del treballador en l'empresa.
  
Durant el període de prova, el treballador tindrà els drets i les obligacions corresponents al lloc de treball que exercisca com si fóra de plantilla, excepte els derivats de la resolució de la relació laboral, que podrà produir-se d'acord amb la legislació vigent.
  
L'empresa podrà acollir-se a la modalitat de contractació eventual per un temps màxim de dotze mesos dins d'un període de divuit.
  
Capítol tercer
  
Règim retributiu
  
Article 19. Augment salarial
  
Increments:
  
Any 2005: l'increment salarial serà de l'IPC real al 31 de desembre del dit any, més un 0,50%. A la firma del present conveni, s'aplicarà l'IPC previst pels pressupostos generals de l'Estat, més un 0,50%, des de l'1 de gener del 2005.
  
Any 2006: l'increment salarial serà de l'IPC real al 31 de desembre del dit any, més un 0,50%. S'aplicarà l'IPC previst pels pressupostos generals de l'Estat, més un 0,50%, des de l'1 de gener del 2006.
  
Any 2007: l'increment salarial serà de l'IPC real al 31 de desembre del dit any, més un 0,50%. S'aplicarà l'IPC previst pels pressupostos generals de l'Estat, més un 0,50%, des de l'1 de gener del 2007.
  
Els dits increments s'aplicaran sobre els conceptes següents:
  
Salari base i antiguitat
  
Beneficis
  
Plus Conveni
  
Plus Personal
  
Plus Neteja de Roba de Treball.
  
Cas que l'IPC real siga inferior a l'increment realment pagat, l'empresa retrotraurà la diferència pagada des de l'1 de gener de l'any en qüestió.
  
Article 20. Complement personal d'anys de dedicació
  
El CAD es pagarà en els termes pactats en el conveni col·lectiu de l'any 1999 i substituïx per al personal en alta l'1 de juny de 1999 qualsevol pacte de passat o norma de present o futur relativa a crear un complement, fons de pensions o semblant que puga obligar l'empresa.
  
Cada any les quantitats pendents de cobrament o ajornades s'augmentaran amb l'IPC del dit any.
  
Article 21. Classificació del personal
  
A partir de l'entrada en vigor del present conveni, la classificació del personal d'acord amb les necessitats i a la facultat de direcció de l'empresa, s'adequarà al que preveu la taula annexa 1.
  
La taula salarial en vigor serà vàlida des de l'entrada en vigor del present conveni, fins al 31 de desembre del 2007.
  
Article 22. Roba de treball
  
L'empresa proporcionarà als treballadors de les seccions de rotativa, manteniment, sala d'expedició i magatzem roba de treball amb una periodicitat de 24 mesos com a mínim, i es tindrà dret a la percepció d'un plus de neteja d'esta roba. Si l'empresa es fa càrrec de la neteja, es deixarà de percebre el plus mencionat.
  
Article 23. Pagues extraordinàries
  
Els treballadors percebran quatre pagues extraordinàries, que es faran efectives abans del dia 25 dels mesos de març, juny, setembre i desembre.
  
Els conceptes salarials que s'inclouran en les dites pagues extraordinàries, són els següents:
  
Base.
  
Antiguitat.
  
Salari beneficis.
  
Plus conveni.
  
Plus personal.
  
Els períodes de meritació de les pagues extraordinàries seran els següents:
  
Paga extraordinària de març: està comprés entre el dia 1 d'abril de l'any anterior i el 31 de març de l'any en curs.
  
Paga extraordinària de juny: està comprés entre el dia 1 de juliol de l'any anterior i el 30 de juny de l'any en curs.
  
Paga extraordinària de setembre: està comprés entre el dia 1 d'octubre any anterior i el 30 de setembre de l'any en curs.
  
Paga extraordinària de desembre: està comprés entre el dia 1 de gener i el 31 de desembre any en curs.
  
Article 24. Antiguitat
  
El plus d'antiguitat serà del 5% de sou base, per cada un dels dos primers triennis i del 5% del sou base per cada un dels quinquennis següents. L'antiguitat s'establix a partir de la data d'ingrés en l'empresa.
  
Igualment, el percentatge de beneficis serà del 8% del sou base establit en este conveni.
  
Article 25. Nocturnitat
  
El complement per nocturnitat es pagarà als treballadors que realitzen la seua jornada laboral entre les 22 i les 6 hores del dia següent. Per a poder percebre el complement de nocturnitat, s'ha de realitzar almenys el 50% de la jornada dins de l'horari anteriorment mencionat.
  
El complement de nocturnitat es fixa en el 30% del salari base diari.
  
Per a aquells treballadors que de forma no habitual realitzen almenys el 50% de la jornada dins de l'horari anteriorment mencionat, percebran un complement del 1% del salari base diari per cada un dels dies treballats.
  
Article 26. Quilometratge
  
En el 2005 es pagarà a raó de 0,2777 cèntims d'euro el km.
  
En el 2006 es pagarà l'import del 2005 més IPC de 2005 incrementat en un 0.50%.
  
En el 2007 es pagarà l'import del 2006 més IPC de 2006 incrementat en un 0.50%.
  
Article 27. Pernoctació
  
En el 2005 es pagarà a raó de 39,27 euros per cada nit que es pernocte fora.
  
En el 2006 es pagarà l'import del 2005 més IPC de 2005 incrementat en un 0.50%.
  
En el 2007 es pagarà l'import del 2006 més IPC de 2006 incrementat en un 0.50%.
  
Capítol quart
  
Règim social
  
Article 28. Formació
  
Serà obligatòria l'assistència als cursos de formació que organitze l'empresa, incloent-hi aquells cursos relatius a la seguretat i salut laboral en el treball, adaptació a noves tècniques, etc.
  
L'assistència als cursos es realitzarà sota convocatòria de l'empresa, i si és possible dins de l'horari laboral.
  
Cas de no realitzar-se dins de la jornada laboral es tindrà en compte el que disposa l'article 10 d'este conveni.
  
Article 29 Plus de malaltia (Complement IT)
  
L'empresa es compromet a pagar com a plus de malaltia a tot treballador de baixa per malaltia la diferència entre el subsidi que com a prestació econòmica li corresponga, segons el règim general de la Seguretat Social, i els seus havers considerant com tals: sou base, antiguitat, beneficis, plus conveni i nocturnitat, sempre que el treballador complisca els requisits de lliurament dels comunicats de baixa inicial, els successius de confirmació i alta corresponent, dins dels terminis previstos en la llei, així com les jornades de cotització prèvia que determine la Llei General de Seg. Social per a tindre dret a la prestació de IT.
  
Igualment, el treballador es compromet a pagar a l'empresa la diferència entre els seus havers considerats anteriorment i el subsidi que com a prestació econòmica li corresponga segons el règim general de la Seguretat Social.
  
Article 30. Assegurança d'accident
  
L'empresa contractarà una pòlissa d'assegurança amb un capital per treballador de 9.015 euros, que cobrisca els riscos de mort i extinció de contracte per invalidesa permanent en els graus d'incapacitat permanent total per a la professió habitual, absoluta per a tot treball o gran invalidesa, derivada d'accident ocorregut al treballador durant les vint-i-quatre hores del dia.
  
Esta cobertura serà d'aplicació a partir de l'1 de juny del 2001 per a tot el personal actual de l'empresa i a partir del seté mes d'alta per als de nou ingrés.
  
Article 31. Bestretes
  
Els empleats tindran dret a percebre bestretes a compte pel treball realitzat, igual a l'import líquid de dues pagues extraordinàries, que hauran de reintegrar en el termini màxim de sis mesos.
  
Fins que no s'haja liquidat la bestreta, no se'n podrà sol·licitar una altra.
  
En el cas que un treballador, deutor d'una bestreta, cause baixa en l'empresa, en el moment de practicar-li la liquidació corresponent, l'empresa li deduirà l'import total que en reste.
  
Article 32. Préstecs
  
L'empresa mantindrà una dotació màxima de 90.000 euros (noranta mil euros) que serà gestionada conjuntament entre empresa i Comité. Esta tindrà per objecte l'atenció amb caràcter prioritari d'aquelles situacions excepcionals que concórreguen en el sol·licitant.
  
Una vegada complit este requisit de funció o necessitat social, els treballadors podran sol·licitar a l'empresa un préstec d'un import equivalent al de sis pagues extraordinàries, com a màxim.
  
El termini d'amortització serà de fins a 24 mesos, i meritarà un interés, cada any, equivalent al fixat en els pressupostos generals de l'Estat.
  
L'amortització es realitzarà mensualment, descomptant-se al treballador de la seua nòmina mensual l'import corresponent a capital i interessos, segons el quadre d'amortització anual a establir.
  
En el cas que un treballador, deutor del dit compte, cause baixa en l'empresa, en el moment de practicar-li la liquidació corresponent, l'empresa li deduirà l'import total que reste del préstec, més els interessos meritats des de l'última liquidació. En el cas que l'import de la liquidació siga menor que el saldo deutor del préstec, el pagament de la diferència a favor de l'empresa haurà de ser satisfet pel treballat o garantit per mitjà de qualsevol dels procediments vàlids en dret per al tràfic mercantil.
  
L'endeutament no podrà ser superior al 25% de les seues percepcions netes.
  
Article 33. Jubilació
  
La jubilació serà obligatòria per al personal que complisca 65 anys d'edat.
  
Article 34. Ajuda estudis
  
Els treballadors de Las Provincias que desitgen iniciar, ampliar o perfeccionar estudis podran fer-ho per mitjà d'una subvenció que finançarà l'empresa d'acord amb les normes següents:
  
a) Els estudis hauran d'estar relacionats amb les diverses activitats professionals de l'empresa.
  
b) Conforme a les qualificacions finals que s'obtinguen, la subvenció quedarà establida en els percentatges següents:
  
100%. Curs aprovat.
  
75%. En el cas de no aprovar la primera convocatòria d'exàmens.
  
50%. Curs suspés.
  
No obstant això, tenint en compte el grau de dificultat de certes matèries i, per tant, l'existència de major índex de suspensos, l'empresa, després d'informe del Comité, modificarà els percentatges a percebre en cas de suspens en primera convocatòria o curs suspés.
  
L'empresa atorgarà a este personal, si és necessari, i sense descompte en la seua retribució, els permisos necessaris perquè puguen concórrer als exàmens en les convocatòries oportunes del centre docent corresponent, amb justificació prèvia pels interessats davant la direcció de l'empresa o els seus immediats superiors.
  
Així mateix, tindran dret a l'adscripció a un torn de treball compatible amb els seus estudis, sempre que n'hi haja possibilitat i no dificulte el normal desenvolupament de la producció.
  
Este article estarà en pràctica durant la vigència del present conveni, i la seua inclusió en pròxims convenis dependrà de la seua evolució i dels resultats que se n'obtinguen.
  
Capítol cinqué
  
De la representació dels treballadors
  
Article 35. Facultats i garanties sindicals
  
Les facultats i garanties dels representants legals dels treballadors al si de l'empresa seran les reconegudes en el Real Decret Legislatiu 1/1995, de 24 de març, pel qual s'aprova el text refós de l'Estatut dels Treballadors, i en la Llei Orgànica de Llibertat Sindical. El crèdit d'hores mensuals retribuïdes per a cada un dels membres del Comité d'Empresa podran acumular-se en un o diversos dels seus components que podran quedar rellevats del seu treball pel temps cedit, sense perjudici de la seua remuneració, per a això bastarà la comunicació per escrit amb l'antelació suficient a la direcció de l'empresa.
  
Article 36. Comité d'Empresa
  
En compliment del que preceptua el preacord per al present conveni col·lectiu, les parts es remeten al que disposa el vigent Estatut dels Treballadors, així com a les disposicions de la Llei Orgànica de Llibertat Sindical que siguen d'aplicació.
  
Article 37. Hores sindicals
  
Les hores emprades en reunions amb l'empresa, a proposta d'esta, les empleades en la negociació del conveni col·lectiu no consumiran el crèdit horari als membres del Comité d'Empresa.
  
Per a la comunicació de les hores sindicals emprades s'utilitzaran els impresos establits a tal fi i s'avisarà amb l'antelació suficient als responsables de cada àrea per a assegurar la menor incidència en la producció.
  
Article 38. Permisos sindicals
  
Vint hores mensuals, per a cada representant dels treballadors, per a l'exercici de les tasques inherents a la seua representativitat. Estes hores podran acumular-se a un o diversos representants sense sobrepassar el màxim total i podrà quedar rellevat o rellevats del treball sense perjudici de la seua remuneració.
  
Capítol sisé
  
Faltes i sancions
  
Article 39. Faltes
  
Tot acte o omissió d'un treballador contra la disciplina o règim es classificarà, en atenció a la seua transcendència, importància o malícia en: lleu, greu o molt greu.
  
La determinació de faltes de cada un dels grups indicats que s'efectua en els articles següents és merament enunciativa i no implica que puguen haver-ne d'altres, les quals seran classificades segons l'analogia que guarden amb aquelles.
  
Faltes lleus
  
Es consideren faltes lleus les següents:
  
1. La falta de puntualitat, de fins a tres en un mes, en l'assistència al treball amb retard superior a 10 minuts i inferior a trenta en l'horari d'entrada.
  
2. No comunicar a l'empresa en el termini i en la forma adients els comunicats de baixa i alta per malaltia o accident.
  
3. L'abandó del servici sense causa justificada, encara que siga de breu temps. (Si com a conseqüència d'això es causa perjudici d'alguna consideració a l'empresa o és causa d'accident als seus companys de treball, esta falta podrà ser considerada com molt greu, segons els casos.)
  
4. Menuts descuits en la conservació del material.
  
5. Falta de neteja i endreça personal.
  
6. No atendre el públic amb la correcció i diligència degudes.
  
7. Faltar al treball un dia al mes sense causa justificada.
  
8. No comunicar a l'empresa els canvis de residència o domicili.
  
9. Les discussions sobre assumptes estranys al treball dins de les dependències de l'empresa o durant actes de servici.
  
Faltes greus
  
Es consideraran faltes greus les següents:
  
1. Més de tres faltes no justificades de puntualitat al treball, comeses durant un període de trenta dies. Quan s'haja de rellevar un company bastarà amb una sola falta de puntualitat perquè esta es considere com greu. Una falta de puntualitat de més de trenta minuts en l'horari d'entrada.
  
2. Absència, sense causa justificada, de dos dies durant un període de trenta dies.
  
3. No comunicar amb la puntualitat deguda els canvis experimentats en la situació familiar que puga afectar la Seguretat Social o el càlcul de la retenció de IRPF.. La falta maliciosa en estos casos es considerarà molt greu.
  
4. La simulació de malaltia o accident.
  
5. Dedicar-se a jocs o distraccions, siguen quines siguen, estant de servici.
  
6. La mera desobediència als superiors en qualsevol matèria de servici. Si implica trencament manifest de la disciplina o se'n deriva perjudici per a l'empresa, podrà ser considerada molt greu.
  
7. La negligència o desídia en el treball que afecte la bona marxa del servici.
  
8. La imprudència en actes de servici. Si implica risc d'accident per al treballador, per als seus companys o perill d'avaria per a les instal·lacions, podrà ser considerada molt greu.
  
9. La reincidència en faltes lleus, encara que les corresponents infraccions siguen de distinta naturalesa, sempre que es cometen dins d'un període d'un mes, a partir de la primera falta de la graduació mencionada.
  
10. Mes de deu faltes lleus no justificades de puntualitat en assistència al treball comeses en un període de sis mesos, durant un any.
  
11. Incórrer els correctors tipogràfics reiteradament en errades i omissions de correcció, sempre que les circumstàncies en què es va desenvolupar el seu treball no justifiquen estes errades o omissions.
  
12. Incórrer els periodistes reiteradament en errors ortogràfics o sintàctics, sempre que les circumstàncies en què es desenvolupe el seu treball no els justifique.
  
Faltes molt greus
  
Es consideraran faltes molt greus les següents.
  
1. Realitzar, sense l'oportú permís, treballs particulars durant la jornada, emprar per a usos propis ferramentes de l'empresa, fins i tot quan això ocórrega fora de la jornada de treball; treballar o col·laborar per a una altra empresa, infringint el que disposa la normativa vigent.
  
2. El frau, la deslleialtat, o l'abús de confiança en les gestions encomanades, i el furt o robatori, tant a l'empresa com als companys de treball o a qualsevol altra persona, dins de les dependències de l'empresa o durant acte de servici en qualsevol lloc.
  
3. Fer desaparéixer, inutilitzar, destrossar o causar desperfectes en primeres matèries, eines, ferramentes, maquinària, aparells, instal·lacions, edificis, efectes i documents de l'empresa.
  
4. La condemna per delicte de robatori, furt o malversació comesos fora de l'empresa, o per qualsevol altre fet que puga implicar per a esta desconfiança respecte al seu autor, i, en tot cas, les de duració superior a sis anys dictades pels tribunals de justícia.
  
5. La continuada i habitual falta de neteja i endreça, de tal índole que produïsca queixes justificades dels seus companys de treball.
  
6. L'embriaguesa o toxicomania durant el servici.
  
7. Violar el secret de la correspondència o documents reservats de l'empresa o revelar a elements estranys a l'empresa dades de reserva obligada, així com realitzar accions o manifestacions, de les quals es puguen derivar perjudicis per a l'empresa.
  
8. Els maltractaments de paraula o obra, abús d'autoritat o falta greu de respecte i consideració als caps, companys o subordinats, així com la blasfèmia habitual. El treballador afectat per un presumpte abús d'autoritat posarà el fet en coneixement de la direcció de l'empresa, que realitzarà els tràmits necessaris per a aclarir-lo.
  
9. Causar accidents greus per imprudència o negligència inexcusable.
  
10. Abandonar el treball en llocs de responsabilitat.
  
11. La disminució voluntària i continuada en el rendiment normal de la labor.
  
12. Originar freqüents baralles amb els companys de treball.
  
13. La reincidència en falta greu, encara que les corresponents infraccions siguen de distinta naturalesa, sempre que es cometen dins d'un període de sis mesos a partir de la primera falta de la graduació mencionada.
  
14. La falta d'assistència als cursos de formació de prevenció de riscs laborals, per als quals haja sigut convocat fefaentment per l'empresa, l'empleat.
  
Article 40. Sancions
  
Les sancions màximes que podran imposar-se en cada cas, atenent la gravetat de la falta comesa, seran les següents:
  
Per faltes lleus: amonestacions per escrit.
  
Per faltes greus: suspensió d'ocupació i sou de dos a deu dies. Requerirà comunicació escrita motivada al treballador.
  
Per faltes molt greus: suspensió d'ocupació i sou d'onze a trenta dies, trasllat forçós o acomiadament. Requerirà tramitació d'expedient en què serà escoltat el treballador afectat.
  
Prescripció
  
Les faltes lleus prescriuran als deu dies; les greus, als vint dies, i les molt greus als seixanta dies a partir de la data en què l'empresa conegué la seua comissió i en tot cas als sis mesos d'haver-se comés.
  
Sense perjudici del que disposa el paràgraf anterior, la deslleialtat o l'abús de confiança prescriuran als divuit mesos de la comissió del fet.
  
DISPOSICIONS FINALS
  
Primera. Dret supletori
  
Per a totes aquelles matèries que no hagen sigut objecte de regulació específica en el present conveni es tindrà en compte el que sobre estes establisca el vigent Estatut dels Treballadors, la Llei Orgànica de Llibertat Sindical i la resta de disposicions de caràcter general que puguen resultar aplicables, així com els costums i usos al si de l'empresa.
  
Segona. Derogacions